b"\n_START_ARTICLE_\nEvripid\n_START_SECTION_\nEvripid, prvi kriti\xc4\x8dni intelektualec\n_START_PARAGRAPH_\nBiografija Evripida, zadnjega iz trojice velikih anti\xc4\x8dnih tragedov (Ajshil \xe2\x80\x93 Sofoklej \xe2\x80\x93 Evripid), je sestavljena iz legend, ki so kro\xc5\xbeile po Gr\xc4\x8diji \xc5\xbee za \xc4\x8dasa pesnikovega \xc5\xbeivljenja. Rodil se je poljedelcu Mn\xc3\xa9sarhosu in materi Klejt\xc3\xb3 leta 485 ali 480 pr. n. \xc5\xa1t. na Salamini, kjer je imel njegov o\xc4\x8de veliko posestvo, ali v Atenah. Anekdota pravi, da se je rodil na zmagovalni dan (20. septembra 480 pr. n. \xc5\xa1t.) gr\xc5\xa1ke bitke pri Salamini, kjer so Grki v pomorski bitki premagali Perzijce. V tej bitki se je bojeval tudi Ajshil. Anti\xc4\x8dni viri o njem govorijo kot o samotarju in mizoginu (k temu naj bi ga pripeljali dve nezvesti \xc5\xbeeni), ki se je iz Aten raje umaknil na Salamino in v samotni jami \xc5\xbeivel in pisal svoja odrska dela. Njegovemu o\xc4\x8detu je bilo prerokovano, da bo sin zmagoval na agonih, a si je prerokbo napa\xc4\x8dno razlagal in sina usmeril k rokoborbi. Borilne ve\xc5\xa1\xc4\x8dine je kmalu zamenjal za pesnikovanje. Filozof Anaksagora, ki je pou\xc4\x8deval v Atenah, ga je seznanil s sofisti\xc4\x8dnimi nauki, Aristofan pa ga je tudi zaradi sofisti\xc4\x8dnih vplivov v svojih delih sme\xc5\xa1il kot heretika in \xc2\xbbrevolucionarja, ki v svojih dramah najraj\xc5\xa1i prikazuje umore, pre\xc5\xa1u\xc5\xa1tva, inceste, skratka 'sex and violence'\xc2\xab. Evripid je v duhu filozofskega racionalizma pogosto problematiziral verska vpra\xc5\xa1anja. S svojimi nedoumljivimi \xc2\xbbrazsvetljenskimi\xc2\xab\xc2\xa0idejami o bogovskih mitih, dvomu v avtoriteto in prerokbe, ker je \xc5\xbeenske postavljal med nosilke dejanj, ker je mo\xc5\xa1ke prikazoval v njihovih \xc5\xa1ibkostih in dvomih in ker je besede polagal v usta su\xc5\xbenjev in kmetov, je veljal za \xc2\xbbenfant terrible\xc2\xab\xc2\xa0ati\xc5\xa1ke dobe. Sodeloval je na dvaindvajsetih tragi\xc5\xa1kih agonih, a ker pri atenskemu ob\xc4\x8dinstvu ni bil posebno priljubljen, mu je samo \xc5\xa1tirikrat pripadla zmaga na Velikih dionizijah, peto pa je prejel postumno, ko je njegova zadnja tri dela (vklju\xc4\x8dno z Bakhami) na festivalu predstavil njegov sin. Zagrenjen in razo\xc4\x8daran nad \xc5\xbeivljenjem je leta 408 zapustil Atene in se preselil v makedonsko prestolnico Pelo, h kralju Arhelaju. Tukaj je napisal gledali\xc5\xa1ki mojstrovini Bakhe in Ifigenijo v Avlidi. Spomladi leta 406 je umrl in njegovo smrt je ljudska fantazija pospremila z razli\xc4\x8dnimi zgodbicami: po eni so ga raztrgali na\xc5\xa1\xc4\x8duvani psi, po drugi pa so se nadenj spravile pobesnele menade \xe2\x80\x93 fanati\xc4\x8dne \xc4\x8dastilke boga Dioniza. _NEWLINE_\xc2\xbbNajve\xc4\x8dji tragik med pesniki\xc2\xab, kot ga imenuje Aristotel v svoji Poetiki, je svoje like snoval druga\xc4\x8de kot njegova znamenita predhodnika in \xc2\xbbkonkurenta\xc2\xab\xc2\xa0na tekmovanjih Velikih dionizij. Natan\xc4\x8dno je opazoval \xc4\x8dlove\xc5\xa1ko naturo, se poglabljal v psihologijo ter iskal vzroke in posledice za dejanja svojih dramskih junakov. Gr\xc5\xa1ki mit mu je slu\xc5\xbeil kot vir, kjer mitolo\xc5\xa1ki junak dobili prilo\xc5\xbenost, da se iz herojskega literarnega junaka prelevi v mo\xc5\xbea iz mesa in kosti. Evripid je do konca zrahljal tematski okvir trilogije, namesto satirske igre je raje dodal \xc2\xbb\xc4\x8detrto\xc2\xab\xc2\xa0tragedijo s sre\xc4\x8dnim koncem, okrnil je funkcijo zbora, ki odrsko dogajanje komentira le \xc5\xa1e kot opazovalec, uvedel je prologe v obliki monologa, igre pa je velikokrat zaklju\xc4\x8dil z nastopom \xc2\xbbdeus ex machine\xc2\xab. _NEWLINE_V Evripidu so helenisti\xc4\x8dni pesniki videli nosilca nove dobe, umetnika, ki je bil hkrati klasi\xc4\x8den in moderen. Ljubezen kasnej\xc5\xa1ih dob do Evripida, \xc2\xbbprvega kriti\xc4\x8dnega intelektualca\xc2\xab, \xc2\xbbizumitelja odrske psihologije\xc2\xab, \xc2\xbbodrskega modrijana\xc2\xab, se ka\xc5\xbee tudi v \xc5\xa1tevilu ohranjenih del, saj je v primerjavi z Ajshilom in Sofoklejem ohranjeno veliko \xc5\xa1tevilo Evripidovih del. Od dvaindevetdesetih, kolikor jih navaja bizantinski leksikon Suidas, se je do dana\xc5\xa1njih dni ohranilo 18 njegovih tragedij in ena satirska igra (danes lahko prebiramo sedem Ajshilovih in sedem Sofoklejevih tragedij).\n_START_SECTION_\nVir\n_START_PARAGRAPH_\nEvripid, prvi kriti\xc4\x8dni intelektualec, gledali\xc5\xa1ki \xc4\x8dasopis mariborske Drame Premiernik, \xc5\xa1t. 1, sezona 2006/2007"